Més de 500 persones participaran en la XV edició del Triatló Ciutat de Gandia aquest diumenge
03 abril 2024

## Més de 500 persones participaran en la XV edició del Triatló Ciutat de Gandia aquest diumenge03 abril 2024Última actualització: 03 abril 2024

![](../gestion/img/1c4d06a3831cc3699ed665912f967db18efbe3869acc4e4cd14893e9325cdc91.jpg)  
  

El **regidor d'Esports, Jesús Naveiro** i el **president del Club Triatló de Gandia, Álex Muñoz**, han presentat aquest matí la **XV edició del Triatló Ciutat de Gandia**, que tindrà lloc aquest **diumenge, 7 d'abril a partir de les 9 hores**.  
  
Per superar la prova, els participants hauran de recórrer 750 metres nadant, 21,5 quilòmetres amb bici i 5 quilòmetres corrent. La competició començarà i acabarà a la plaça del Port de la platja.  
  
_"Es tracta de la primera jornada de la Lliga de Clubs de la Comunitat Valenciana, de manera que els millors equips de segona divisió i de promoció de la zona lluitaran per aconseguir la victòria"_, ha explicat l'edil, qui ha destacat que aquesta prova també suposarà un impacte econòmic positiu, ja que molts participants de la prova procedeixen de fora de la Comunitat Valenciana. _"Continuem en la línia de potenciar el binomi esport-turisme per desestacionalitzar la platja i generar economia"_.  
  
Sobre l'horari, els esportistes hauran d'acudir al lloc de trobada a les 7.15 hores, moment en què recolliran el dorsal i el xip. A les 8.45 hores acabarà el control de material i, tal com s'ha comentat abans, a les 9 hores arrancarà la prova.  
  
_"Hi haurà tres eixides. Començaran els equips, que estiguen formats per un màxim de 10 persones cadascun, després serà el torn de l'Open, on els participants puntuaran de forma individual i, finalment, eixiran aquells que participen en el Campionat Autonòmic Universitari"_ , ha assenyalat Naveiro. Finalment, el lliurament de trofeus es farà a les 13 hores.  
  
Pel que fa als premis, es lliurarà un als tres primers clubs de 2a divisió i promoció, masculins i femenins, i un altre als tres primers classificats de l'Open en les dues modalitats. A més, s'atorgaran els reconeixements del Campionat Autonòmic Universitari i tots els participants rebran una borsa amb un detall commemoratiu i avituallament.  
  
Naveiro ha agraït, tant al Club local, com a la Federació de Triatló de la Comunitat, la seua implicació en l'organització de la prova i ha animat els turistes i la ciutadania a gaudir d'aquesta _"espectacular prova"_.  
  
Per part seua, Muñoz ha donat les gràcies a l'Ajuntament pel suport rebut i ha expressat l'orgull del Club per tirar endavant la XV edició d'aquesta competició.  
  
_"Hi ha quasi  550 participants i alguns vénen de comunitats com Navarra, el País Basc, Madrid, Múrcia, Galícia o Castella-la Manxa, cosa que significa que el triatló està consolidat com una prova referent, no només a la Comunitat, sinó per tot el país"_, ha finalitzat.